BWYD, CYMRU Enw, cymhwyso a chychwyn 1 Enw'r Rheoliadau hyn yw Rheoliadau Labelu Cig Eidion (Gorfodi) (Cymru) 2001; byddant yn gymwys i Gymru a deuant i rym ar 1 Ebrill 2001. Dehongli 2 1 Yn y Rheoliadau hyn— ystyr “Cynulliad Cenedlaethol” (“ National Assembly ”) yw Cynulliad Cenedlaethol Cymru; ystyr “Rheoliad y Comisiwn 1141/97” (“ Commission Regulation 1141/97 ”) yw Rheoliad y Comisiwn (EC) Rhif 1141/97 sy'n pennu rheolau manwl ar gyfer cymhwyso Rheoliad y Cyngor (EC) Rhif 820/97 o ran labelu cig eidion a chynhyrchion cig eidion; ystyr “Rheoliad y Comisiwn 1825/2000” (“ Commission Regulation 1825/2000 ”) yw Rheoliad y Comisiwn (EC) Rhif 1825/2000 sy'n pennu rheolau manwl ar gyfer cymhwyso Rheoliad (EC) Rhif 1760/2000 Senedd Ewrop a'r Cyngor o ran labelu cig eidion a chynhyrchion cig eidion; ystyr “Rheoliad 1760/2000” (“ Regulation 1760/2000 ”) yw Rheoliad (EC) Rhif 1760/2000 Senedd Ewrop a'r Cyngor ) sy'n sefydlu system ar gyfer adnabod a chofrestru anifeiliaid buchol ac ynghylch labelu cig eidion a chynhyrchion cig eidion ac yn diddymu Rheoliad y Cyngor (EC) Rhif 820/97 . 2 Mae unrhyw gyfeiriad yn y Rheoliadau hyn at reoliad â rhif yn gyfeiriad at y rheoliad sy'n dwyn y rhif hwnnw yn y Rheoliadau hyn. Yr awdurdod cymwys 3 Y Cynulliad Cenedlaethol fydd yr awdurdod cymwys at ddibenion Teitl II o Reoliad 1760/2000, Rheoliad y Comisiwn 1141/97 a Rheoliad y Comisiwn 1825/2000. Gorfodi gofynion labelu gorfodol a gwirfoddol 4 1 Bydd unrhyw berson sy'n methu â chydymffurfio— a mewn perthynas â chig eidion sy'n deillio o anifeiliaid a gafodd eu cigydda ar neu ar ôl 1 Medi 2000, â'r gofynion sy'n gymwysadwy o dan Deitl II o Reoliad 1760/2000 a Rheoliad y Comisiwn 1825/2000; neu b mewn perthynas â chig eidion sy'n deillio o anifeiliaid a gafodd eu cigydda cyn 1 Medi 2000, â'r gofynion sy'n gymwysadwy o dan Reoliad y Comisiwn 1141/97, yn euog o dramgwydd. 2 Os oes cig eidion wedi'i labelu a'i farchnata mewn modd nad yw'n cydymffurfio— a mewn perthynas â chig eidion sy'n deillio o anifeiliaid a gafodd eu cigydda ar neu ar ôl 1 Medi 2000, â'r gofynion labelu gorfodol neu wirfoddol sy'n gymwysadwy o dan Deitl II o Reoliad 1760/2000 a Rheoliad y Comisiwn 1825/2000; neu b mewn perthynas â chig eidion sy'n deillio o anifeiliaid a gafodd eu cigydda cyn 1 Medi 2000, â'r gofynion labelu gwirfoddol sy'n gymwysadwy o dan Reoliad y Comisiwn 1141/97, gall un o swyddogion awdurdod gorfodi o fewn ystyr paragraff (1) o reoliad 5 neu berson a awdurdodwyd gan y Cynulliad Cenedlaethol gyflwyno hysbysiad i'r person sydd â meddiant y cig eidion yn ei gwneud yn ofynnol rhoi'r gorau i'w gynnig ar werth nes i'r cig eidion gael ei ail-labelu yn unol â'r gofynion hyn. 3 Mewn perthynas â chig eidion sy'n deillio o anifeiliaid a gafodd eu cigydda ar neu ar ôl 1 Medi 2000, gall hysbysiad a gyflwynir o dan baragraff (2) uchod awdurdodi anfon y cig eidion yn uniongyrchol i'w brosesu yn gynhyrchion heblaw'r rhai a nodwyd yn indentiad cyntaf Erthygl 12 o Reoliad 1760/2000. 4 Bydd unrhyw berson na fydd yn cydymffurfio â darpariaethau hysbysiad a gyflwynir o dan baragraff (2) uchod yn euog o dramgwydd. Yr Awdurdodau Gorfodi 5 1 Yn ddarostyngedig i'r darpariaethau canlynol yn y rheoliad hwn, at ddibenion gorfodi'r Rheoliadau hyn, cyngor y sir neu'r fwrdeistref sirol fydd yr awdurdodau gorfodi mewn perthynas â phob sir a bwrdeistref sirol. 2 Caiff y Rheoliadau hyn eu gorfodi mewn perthynas â lladd-dai, safleoedd torri a chyfanwerthwyr gan yr awdurdodau y cyfeirir atynt ym mharagraff (1) o'r rheoliad hwn a chan y Cynulliad Cenedlaethol. Cosbi 6 Bydd person sy'n euog o dramgwydd o dan unrhyw ddarpariaeth yn y Rheoliadau hyn, o'i gollfarnu'n ddiannod, yn agored i ddirwy heb fod yn fwy na lefel 5 ar y raddfa safonol. Cymhwyso amrywiol ddarpariaethau Deddf Diogelwch Bwyd 1990 7 1 Bydd y darpariaethau canlynol yn Neddf Diogelwch Bwyd 1990 yn gymwys at ddibenion y Rheoliadau hyn fel y maent yn gymwys at ddibenion adrannau 8, 14 neu 15 o'r Ddeddf honno ac, oni fydd y cyd-destun yn mynnu fel arall, rhaid i unrhyw gyfeiriad at y darpariaethau hynny yn y Ddeddf honno gael eu dehongli fel cyfeiriad i'r darpariaethau hynny fel y cymhwysir hwy at ddibenion y Rheoliadau hyn— a adran 2 (yn estyn ystyr “sale” etc. ); b adran 20 (tramgwyddau oherwydd bai person arall); c adran 21 (amddiffyniad diwydrwydd dyladwy); ch adran 30(8) (tystiolaeth ddogfennol); d adran 35(1) i (3) (cosbi tramgwyddau) i'r graddau y mae'n ymwneud â thramgwyddau o dan adran 33(1) a (2); dd adran 36 (tramgwyddau gan gyrff corfforaethol); ac e adran 44 (diogelu swyddogion sy'n gweithredu'n ddidwyll). 2 Bydd adrannau 32 a 33 o Ddeddf Diogelwch Bwyd 1990 (pwerau mynediad, rhwystro etc. swyddogion) yn gymwys at ddibenion y Rheoliadau hyn fel y maent yn gymwys at ddibenion y Ddeddf honno; a rhaid dehongli unrhyw gyfeiriad at y Ddeddf yn yr adrannau hynny at ddibenion y Rheoliadau hyn fel pe baent yn cynnwys cyfeiriad— a at Deitl II o Reoliad 1760/2000 a Rheoliad y Comisiwn 1825/2000 mewn perthynas â chig eidion sy'n deillio o anifeiliaid a gafodd eu cigydda ar neu ar ôl 1 Medi 2000; a b Rheoliad y Comisiwn 1141/97 mewn perthynas â chig eidion sy'n deillio o anifeiliaid a gafodd eu cigydda cyn 1 Medi 2000. Diddymu 8 Diddymir Rheoliadau Labelu Cig Eidion (Gorfodi) 1998 i'r graddau y maent yn gymwys i Gymru. Llofnodwyd ar ran Cynulliad Cenedlaethol Cymru o dan adran 66(1) o Ddeddf Llywodraeth Cymru 1998 D.Elis Thomas Llywydd y Cynulliad Cenedlaethol 29 Mawrth 2001